سید اشہد رشیدی

**سید اشہد رشیدی** (پیدائش: 1971ء) ایک بھارتی عالم دین اور جمعیۃ علماء ہند سے وابستہ ایک ملی قائد ہیں۔ وہ جامعہ قاسمیہ مدرسہ شاہی کے مہتمم اور جمعیۃ علمائے اتر پردیش (الف) کے صدر ہیں۔ رشیدی سماجی و سیاسی امور اور قانونی معاملات میں سرگرم ہیں، جن میں ایودھیا تنازع سے متعلق 2019ء کے سپریم کورٹ کے فیصلے کے خلاف نظرثانی کی درخواست دائر کرنا شامل ہے۔ انھوں نے بھارت میں مسلم برادری کو متاثر کرنے والی مختلف سرکاری پالیسیوں پر بھی اظہارِ خیال کیا ہے۔

## ابتدائی و تعلیمی زندگی
سید اشہد رشیدی 1391ھ (مطابق 1971ء) میں پیدا ہوئے۔ انھوں نے ابتدائی تعلیم مدرسہ شاہی، مرادآباد سے حاصل کی، جہاں وہ عربی چہارم تک زیرِ تعلیم رہے۔ اس کے بعد انھوں نے دار العلوم دیوبند رخ کیا اور 1411ھ (مطابق 1991ء) میں وہاں سے دورۂ حدیث اور 1412ھ (مطابق 1992ء) میں تکمیلِ ادب کی تعلیم مکمل کی۔
## عملی زندگی
دار العلوم دیوبند سے تعلیم مکمل کرنے کے بعد، رشیدی کا تقرر مدرسہ شاہی، مرادآباد میں ہو گیا۔ بعد میں وہ مدرسہ شاہی کے منصبِ اہتمام پر فائز ہوئے۔ وہ جمعیۃ علماء ہند کے ایک فعال رکن کی حیثیت سے کام کیا ہے اور متعدد بار جمعیۃ علمائے اتر پردیش اتر کے صدر منتخب ہو چکے ہیں۔ اکتوبر 2024ء میں، وہ ساتویں بار اس عہدے پر فائز ہوئے۔

ایک دینی رہنما کی حیثیت سے، رشیدی نے مختلف سماجی اور سیاسی مسائل میں حصہ لیا، جن میں فرقہ وارانہ واقعات پر اظہار خیال شامل ہے۔ 2024ء میں، انھوں نے بہرائچ اور سنبھل میں رونما ہو رہے فرقہ وارانہ تشدد کے بعد حالات کا جائزہ لینے کے لیے جمعیۃ علماء ہند کے نمائندوں کو ہدایت جاری کی۔ انھوں نے مسلمانوں کے خلاف یکطرفہ کارروائیوں کی مذمت کی اور مبینہ پولیس زیادتیوں کی عدالتی تحقیقات کا مطالبہ کیا۔

ان کے فرزند، کعب رشیدی، ایک عالم دین اور جمعیۃ علماء ہند کے قانونی مشیر و ترجمان ہیں۔

## سیاسی نظریات
### ایودھیا تنازع
رشیدی ایودھیا تنازع سے متعلق قانونی کوششوں میں شریک رہے۔ دسمبر 2019ء میں، بطور صدر جمعیۃ علماء ہند، انھوں نے سپریم کورٹ میں رام جنم بھومی-بابری مسجد مقدمے سے متعلق فیصلے کے خلاف نظرثانی کی درخواست دائر کی۔ اس درخواست میں موقف اختیار کیا گیا کہ یہ فیصلہ بابری مسجد کے خلاف ماضی کے اقدامات کو بالواسطہ طور پر جائز قرار دیتا ہے اور اس مقام کو ہندو فریق کو دیے جانے کا فیصلہ ان خلاف ورزیوں کے باوجود کیا گیا جنھیں عدالت نے تسلیم کیا تھا۔ بعد ازاں سپریم کورٹ نے رشیدی سمیت تمام نظرثانی کی درخواستوں کو مسترد کر دیا، یہ کہتے ہوئے کہ ان میں کوئی قانونی جواز موجود نہیں۔
### سماجی و سیاسی سرگرمیاں
2015ء میں، رشیدی نے دائیں بازو کی تنظیموں کی جانب سے چلائی جانے والی گھر واپسی مہم پر شدید تنقید کی، جسے انھوں نے سماجی ہم آہنگی کے لیے خطرہ قرار دیا۔ ان کا کہنا تھا کہ یہ مہم سماج میں مذہبی تقسیم کو بڑھا رہی ہے اور حکومت اس کے سدباب میں ناکام رہی ہے۔

2017ء میں، انھوں نے لکھنؤ میں *راشٹریہ ایکتا سمیلین* (قومی اتحاد کانفرنس) کے انعقاد کا اعلان کیا، جس کا مقصد ملک میں بڑھتی ہوئی فرقہ وارانہ کشیدگی کا مقابلہ کرنا تھا۔

مارچ 2016ء میں، رشیدی نے جمعیۃ علماء ہند کے نمائندے کی حیثیت سے اس تشویش کا اظہار کیا کہ بھارت کو ’’ہندو راشٹر‘‘ بنانے کی کوششیں کی جا رہی ہیں۔ انھوں نے اس معاملے پر مرکزی حکومت کی خاموشی کو تنقید کا نشانہ بنایا اور کہا کہ جمعیۃ علماء ہند ملک کے سیکولر تشخص کو نقصان پہنچانے والی کسی بھی کوشش کے خلاف آواز بلند کرے گی۔ رشیدی نے خبردار کیا کہ ایسے اقدامات فرقہ وارانہ ہم آہنگی کو متاثر کر سکتے ہیں اور ملک کی کثرتِ ثقافت کی حفاظت کے لیے مشترکہ جدوجہد کی ضرورت پر زور دیا۔

### حکومتی پالیسیوں پر آرا
2015ء میں، رشیدی نے حج کے دوران قربانی کے لیے پیشگی لازمی فیس کی مخالفت کی۔ ان کا کہنا تھا کہ یہ شرط غیر ضروری ہے کیونکہ حج کی تمام اقسام میں قربانی واجب نہیں ہوتی۔

2018ء میں، انھوں نے اتر پردیش میں طلبۂ مدارس کے لیے مجوزہ لباس (dress code) کے ضابطے پر ردِ عمل ظاہر کرتے ہوئے کہا کہ کسی بھی تبدیلی کو نافذ کرنے سے پہلے اس کا بغور جائزہ لیا جانا چاہیے۔
## حوالہ جات

زمرہ:1971ء کی پیدائشیں
زمرہ:بقید حیات شخصیات
زمرہ:بھارت کے سنی علما
زمرہ:دار العلوم دیوبند کے فضلا
زمرہ:دیوبندی شخصیات
زمرہ:مراد آباد کی شخصیات
زمرہ:ہندوستان کے مسلمان مذہبی رہنما